b'\n_START_ARTICLE_\nKarolin\xc5\xa1ko cesarstvo\n_START_PARAGRAPH_\nKarolin\xc5\xa1ko cesarstvo (francosko Empire carolingien; nem\xc5\xa1ko Karolingisches Reich; italijansko Impero carolingio) je zgodovinsko ime za frankovsko dr\xc5\xbeavo in njene dr\xc5\xbeave naslednice pod oblastjo dinastije Karolingov v obdobju od leta 800 do 888. Kot za\xc4\x8detek obdobja se navaja leto 800, ko se je takratni frankovski kralj Karel Veliki v Rimu okronal za cesarja, in s tem za\xc4\x8del obdobje Svetega rimskega cesarstva, oziroma je postal prvi zahodni vladar, ki je po propadu Zahodnega cesarstva prevzel cesarski naslov in kon\xc4\x8dal nominalni monopol Bizanca (Vzhodnega cesarstva) na sklicevanje dr\xc5\xbeavnopravne kontinuitete z nekdanjo rimsko dr\xc5\xbeavo. Kot konec obdobja se navaja leto 888, ko je umrl Karlov pravnuk Karel III. Debeli, zadnji karolin\xc5\xa1ki vladar, ki je isto\xc4\x8dasno upravljal z vsemi deli Karlove dr\xc5\xbeave. _NEWLINE_Del zgodovinarjev smatra, da bi pravi konec Karolin\xc5\xa1kega cesarstva moralo biti leto 843, ko je bilo na osnovi Verdunske pogodbe Frankovsko cesarstvo razdeljeno na tri dele - Zahodno (dana\xc5\xa1nja Francija), Srednjo in Vzhodno (dana\xc5\xa1nja Nem\xc4\x8dija), oziroma da je obnova dr\xc5\xbeavne enotnosti, do katere je pri\xc5\xa1lo leta 884 posledica slu\xc4\x8daja - smrti vladarja de\xc5\xbeele, ki jo je nasledil - in ne poskusa da se ponovno ustvari centralizirana dr\xc5\xbeava iz obdobja Karla Velikega. Del zgodovinarjev izraz "Karolin\xc5\xa1ko cesarstvo" smatra za napa\xc4\x8dno in meni, da je vpra\xc5\xa1anje entitet, ki posedujejo dr\xc5\xbeavnopravno kontinuiteto s frankovsko dr\xc5\xbeavo iz obdobja Merovingov; namesto tega se favorizira izraz "Frankovsko kraljestvo" ali "Frankovsko cesarstvo"; za obdobja po letu 843 ali 888 se favorizirajo izrazi Sveto rimsko cesarstvo, "Nem\xc4\x8dija" ali "Francija".'